CELEX: E2019C0004
Language: bg
Date: 2019-02-06 00:00:00
Title: Решение на Надзорния орган на ЕАСТ № 4/19/COL от 6 февруари 2019 година за сто и четвърто изменение на процесуалните и материалноправните норми в сферата на държавната помощ [2019/1008]

20.6.2019   
               
               
                  BG
               
               
                  Официален вестник на Европейския съюз
               
               
                  L 163/110
               
            
         РЕШЕНИЕ НА НАДЗОРНИЯ ОРГАН НА ЕАСТ № 4/19/COL
         от 6 февруари 2019 година
         за сто и четвърто изменение на процесуалните и материалноправните норми в сферата на държавната помощ [2019/1008]
         НАДЗОРНИЯТ ОРГАН НА ЕАСТ („Органът“),
         като взе предвид:
         Споразумението за Европейското икономическо пространство („Споразумението за ЕИП“), и по-специално членове 61—63 от него и Протокол № 26 към него,
         Споразумението между държавите от ЕАСТ за създаване на Надзорен орган и Съд („Споразумението за Надзорен орган и Съд“), и по-специално член 24 и член 5, параграф 2, буква б) от него,
         като има предвид, че:
         Съгласно член 24 от Споразумението за Надзорен орган и Съд Органът прилага разпоредбите на Споразумението за ЕИП, отнасящи се до държавната помощ.
         Съгласно член 5, параграф 2, буква б) от Споразумението за Надзорен орган и Съд Органът публикува уведомления или насоки по въпроси, които се разглеждат в Споразумението за ЕИП, ако това се предвижда изрично в това споразумение или в Споразумението за Надзорен орган и Съд или ако Органът сметне това за необходимо.
         Главата от Насоките за държавната помощ на Надзорния орган на ЕАСТ относно застраховането на краткосрочни експортни кредити (1) изтече на 31 декември 2018 г.
         Тази глава съответства на Съобщението на Европейската комисия (наричана по-нататък „Комисията“) до държавите членки относно прилагането на членове 107 и 108 от Договора за функционирането на Европейския съюз към застраховането на краткосрочни експортни кредити (2), което също така е изтекло на 31 декември 2018 г.
         На 19 декември 2018 г. Комисията публикува Съобщение до държавите членки относно удължаването на срока на действие на Съобщението относно прилагането на членове 107 и 108 от Договора за функционирането на Европейския съюз към застраховането на краткосрочни експортни кредити до 31 декември 2020 г. (3)
         
         Удължаването бе прието от Комисията предвид необходимостта от приемственост и правна сигурност по отношение на третирането на държавната помощ в областта на застраховането на краткосрочни експортни кредити. Удължаването също приведе в съответствие датата на изтичане на валидността на тези насоки с датите на изтичане на валидността на по-голямата част от насоките за държавната помощ, приети по силата на програмата за модернизиране на държавната помощ. Освен това, поради липса на капацитет за застраховане или презастраховане, покриващо износа за Гърция, Комисията реши да удължи временното изваждане на Гърция от списъка на държавите с продаваеми рискове до 31 декември 2019 г.
         В съответствие с целта за еднородност, посочена в член 1 от Споразумението за ЕИП, в цялото ЕИП следва да се осигури еднакво прилагане на правилата на ЕИП за държавната помощ. За да се гарантира последователен подход при всички инструменти за държавна помощ, като се вземе предвид необходимостта да се гарантират приемствеността и правната сигурност при третирането на държавната помощ в областта на застраховането на краткосрочни експортни кредити, и за да се осигури еднаквото прилагане на правилата за държавната помощ в цялото Европейско икономическо пространство, главата от Насоките за държавната помощ на Надзорния орган относно застраховането на краткосрочни експортни кредити следва да бъде приета повторно.
         след като се консултира с Европейската комисия,
         след като се консултира с държавите от ЕАСТ,
         ПРИЕ НАСТОЯЩОТО РЕШЕНИЕ:
         
            Член 1
            Главата от Насоките за държавната помощ на Надзорния орган относно застраховането на краткосрочни експортни кредити се приема повторно, считано от 1 януари 2019 г., със следните изменения:
            
                        —
                     
                     
                        Първото изречение от параграф 40 от главата от Насоките за държавната помощ на Надзорния орган на ЕАСТ относно застраховането на краткосрочни експортни кредити се чете, както следва:
                        (40) Органът ще прилага принципите, определени в настоящите насоки, до 31 декември 2020 г.
                     
                  
                        —
                     
                     
                        Гърция ще бъде временно извадена от списъка на държавите с продаваеми рискове, поместен в приложението на главата в Насоките за държавната помощ на Надзорния орган на ЕАСТ относно застраховането на краткосрочни експортни кредити, до 31 декември 2019 г.
                     
                  
         
            Член 2
            Само текстът на английски език на настоящото решение е автентичен.
         
         
            Съставено в Брюксел на 6 февруари 2019 година.
            
               
                  За Надзорния орган на ЕАСТ
               
               Bente ANGELL-HANSEN
               
                  Председател
               
               
                  Отговорен член на колегиума
               
               Frank J. BÜCHEL
               
                  Член на колегиума
               
               Högni KRISTJÁNSSON
               
                  Член на колегиума
               
               Carsten ZATSCHLER
               
                  Приподписващ в качеството си на директор, „Правни и административни въпроси“
               
            
         
         
            (1)  ОВ L 343, 19.12.2013 г., стр. 54 и Притурка за ЕИП № 71, 19.12.2013 г. стр. 1, параграф 40.
         
            (2)  ОВ C 392, 19.12.2012 г., стр. 1, параграф 40.
         
            (3)  ОВ C 457, 19.12.2018 г., стр. 9.